钦定古今图书集成/明伦汇编/家范典/第047卷 > 《殷人立弟辩》金·履祥
## 钦定古今图书集成/明伦汇编/家范典/第047卷 > 《殷人立弟辩》金·履祥

《太纪论》曰：“太史公记汤崩，太丁蚤死，外丙立二年，仲
壬立四年，相继而崩，然后伊尹立太甲，非其实也。何
以知其非实耶？二帝官天下，定于与贤；三王家天下，
定于立嫡。立嫡者，敬宗也；敬宗者，尊祖也；尊祖者，所
以亲亲也。兄死弟及，非所以为敬宗尊祖。且本支乱
而争夺起矣，岂亲亲之道哉？且成汤、伊尹以元圣之”
德，戮力创业，乃舍嫡孙而立诸子，乱伦坏制，开后嗣
争夺之端乎？公仪仲子舍孙而立子言偃问曰：“礼欤？”
孔子曰：“否，立孙。”夫孔子，殷人也，宜知其先王之故矣，
而不以立弟为是，此以义理知其非者一也。夫贤君
必能遵先王之道，不贤者反之。以殷世考之，自三宗
及祖乙、祖甲皆立子，其立弟者沃丁耳，必有所不得
已也。岂有诸圣贤之君，皆不遵先王之制，而沃丁、小
甲诸中材之君反能之耶？此以人情知其非者二也。
商自沃丁始立弟，《太史公阳甲之纪》曰：“自仲丁以来，
废嫡而更立诸弟子，诸弟子或争相代立，比九世乱。”
以其世考之，自沃丁至阳甲，立弟者九世，则仲丁之
名误也。沃丁既以废嫡立诸弟子生乱为罪，则成汤
未尝立外丙仲壬明矣。不然，是成汤首为乱制，又可
罪沃丁乎？此以事实知其非者三也。唐李淳风通于
小数，犹能逆知帝王世数，以邵康节极数知来，其作
《皇极经世，史》亦无外丙仲壬名世。此以历数知其非
者四也。经所传者义也；史所载者事也。事有可疑，则
弃事而取义可也。义有可疑，则假事以证义可也。若
取事而无义，则虽无经史可也。